Naser Khader (RV), 2005-06-17:
Jeg vil starte med at understrege, at tobaksrygning dræber.
Tobaksrygning dræber hvert år 12.000-13.000 danskere, og vi i Det Radikale Venstre har flere gange foreslået stramninger på området.
Vi håber, at der kommer mange flere regler med hensyn til at regulere det offentlige rum, hvad angår rygning, for nu viser det sig også, at passiv rygning dræber.
Men hvad denne sag angår, er det utrolig vigtigt at understrege, at det er nikotinen, der dræber, og det beslutningsforslag, vi skal diskutere i dag, vedrører tilsætningsstoffer, der gør rygerne afhængige.
Der står intet sted i beslutningsforslaget, at man skal forbyde nikotinen, men det er vigtigt at holde fokus på, at det faktisk er det, der er kendsgerningen.
Vi finder det også meget, meget uacceptabelt, at industrien bare tilsætter ekstra tilsætningsstoffer, som øger afhængigheden og gør det sværere for rygere at holde op med at ryge.
Vi er enige i, at det er et problem, at der ikke er et forbud mod tilsætningsstoffer, men vi er på nuværende tidspunkt usikre på, om der er udviklet tilstrækkelige metoder til at måle alle tilsætningsstoffer.
Hvis man ser på beslutningsforslaget, handler det nemlig om alle tilsætningsstoffer og ikke om bestemte tilsætningsstoffer, om dem, der i hvert fald gør rygerne afhængige.
Vi har ikke et samlet overblik, heller ikke over, hvad de forskellige stoffer gør indbyrdes.
Det her er ligesom al anden forurening grænseoverskridende, og derfor kræver det, at man samarbejder på tværs af landegrænserne om at forbyde det.
Og vi synes, at det er meget, meget utilfredsstillende, at EU ikke har udgivet den lovede statusrapport om tobaksdirektivet.
Sundhedsministeren skal roses for den 19. maj 2005 at have rettet henvendelse til den ansvarlige kommissær og spurgt til status for arbejdet og for færdiggørelsen af rapporten og for, at ministeren på rådsmødet den 3. juni 2005 fulgte op på henvendelsen.
Ministeren har oplyst, at han på rådsmødet lagde op til på fællesskabsniveau som et første skridt særligt at se på forbud i to relationer, dels tilsætningsstoffer, som i sig selv er sundhedsskadelige, f.eks. kræftfremkaldende, dels bevisligt afhængighedsskabende tilsætningsstoffer.
Og så har ministeren i et brev af 15. juni 2005 til de sundhedspolitiske ordførere opfordret til i stedet for at gennemføre en lappeløsning at gøre fælles front i denne sag, når Kommissionens rapport er offentliggjort.
Vi vil også have et forbud mod afhængighedsstoffer, men der er simpelt hen så mange usikkerhedsmomenter.
Vi har ikke et overblik over, hvad det er for nogle stoffer.
Det har Kræftens Bekæmpelse heller ikke.
Vi ved i dag, at ammoniak gør afhængig, men ammoniak findes også i tobak i naturlig tilstand, og jeg har endnu ikke fået at vide, at man også kan skille det ud fra den naturlige tilstand.
Hvis man kan det, vil vi gerne støtte et beslutningsforslag, der specifikt forbyder ammoniak.
M054S48724959subh.fm Page 4961
Tuesday, November 8, 2005 4:34 PM
Det andet, der har gjort, at vi i dag vil undlade at stemme, er den usikkerhed, der er med hensyn til økonomien.
120 mio. kr. er altså mange penge, og hvis jeg skulle prioritere, ville jeg hellere prioritere at bruge de 120 mio. kr. på rygeafvænning.
Der er mange områder i forbindelse med rygning, der trænger, og derfor er det utrolig vigtigt, at vi er sikre på, hvad vi bruger de der 120 mio. kr. på.
Det er vi ikke sikre på i dag, og derfor er det vigtigt at klappe hesten og vente til hen over sommeren.
Derfor vil vi i dag undlade at stemme til B 78.